Kapt. Tom nou 'n erekolonel | Netwerk24
Kapt. Tom nou 'n erekolonel
30 April 2020 16:35
Die voormalige Britse weermagoffisier, kapt, Tom Moore, wat as die eerste erekolonel van die Army Foundation College in Harrogate aangestel is, hou sy Yorkshire Regiment-medalje vas.Foto: Reuters
Twee militêre verbyvlugte, 'n rangbevordering en 'n boodskap van die premier – dit is hoe die Britse oorlogsveteraan kapt. Tom Moore sy 100ste verjaarsdag gevier het.
Moore het ongeveer R685 miljoen (meer as £30 miljoen) ingesamel vir die land se nasionale gesondheidsdiens (NHS) deur 100 keer met behulp van 'n loopraam om sy tuin te stap.
Sy poging het wêreldwyd harte gesteel en meer as 125 000 verjaardagkaartjies, asook geskenke, is al na sy huis in Bedfordshire gestuur.
Ter viering van sy verjaardag Donderdag is Moore aangestel as die eerste erekolonel van die Army Foundation College, geleë naby die stad waar hy grootgeword het. Dié bevordering is deur koningin Elizabeth goedgekeur, sê die ministerie van verdediging.
'n Tweede Wêreldoorlog-medalje is weer aan hom oorhandig nadat hy syne vroeër verloor het.
Moore, wat sê hy is steeds "kapt. Tom", sê hy voel geëerd deur sy bevordering en al die mooi boodskappe wat hy ontvang het.
"As mense verkies om my kolonel te noem, baie dankie," het hy met 'n laggie aan BBC TV gesê. Die veteraan, wat in die Tweede Wêreldoorlog in Suidoos-Asië gestasioneer was, het gewaai vir die vliegtuig uit dié oorlog toe dit oor sy huis vlieg.
'n Verjaardagboodskap word op die grootskerm in Piccadilly Circus vir kapt. Tom Moore vertoon. Foto: Reuters
Daar was later 'n tweede verbyvlug met moderne Royal Air Force-helikopters.
Sedert Maandag gebruik die Britse Royal Mail 'n spesiale posstempel vir alle gestempelde pos met 'n boodskap van gelukwensing aan Moore.
'Ek het nooit, ooit in my lewe, so iets verwag nie, dit is ongelooflik. Ek moet sê baie dankie aan almal, waar jy ook al is," het Moore gesê.
Sy staptog vroeër vandeesmaand het politici en koninklikes beïndruk. Boris Johnson, die premier, wat Maandag weer begin werk het nadat hy van Covid-19 herstel het, het 'n spesiale boodskap vir Moore opgeneem.
"Ek weet ek praat namens die hele land as ek sê ons wens jou 'n baie gelukkige 100ste verjaardag toe. Jou heldhaftige pogings het die gemoed van die hele land gelig," het Johnson gesê.
Hy het gesê Moore is 'n "ligpunt in ons lewe".
Ook die koningin het aan hom 'n kaartjie gestuur.
"Ek was baie geïnteresseerd om te hoor van jou onlangse fondsinsamelingspogings in hierdie moeilike tyd," sê die 93-jarige monarg, wat tradisioneel aan mense skryf wat hul eeufees vier. "Ek stuur my gelukwense en beste wense vir jou op so 'n spesiale geleentheid." – Reuters
https://www.reuters.com/article/us-health-coronavirus-britain-captaintom/flypast-and-promotion-for-uk-fund-raising-hero-colonel-tom-as-he-turns-100-idUSKBN22B3FF